Mette Frederiksen (S), 2025-02-18:
For det første deler jeg ikke ønsket om at tale negativt om Tyrkiet, som er en af vores NATO-allierede.
For det andet var jeg ikke statsminister i 2018.
For det fjerde er der spørgsmålet om, om Europa har svigtet i forhold til migration, og til det vil jeg sige: Ja, et hundrede procent – et hundrede procent!
Vi skulle aldrig nogen sinde have haft så lempelig en indvandringspolitik og flygtningepolitik – aldrig!
Vi har fået rettet op på rigtig mange ting i Danmark, også takket være Dansk Folkeparti – det har jeg også haft lejlighed til at sige i andre sammenhænge – og det skal vi blive ved med, for der er ganske enkelt kommet for mange mennesker hertil, der ikke vil os det godt.
Det er her vigtigt at sige, at der er kommet mange mennesker til Danmark og til Europa, som i dag er danskere og europæere.
De går på arbejde, de forsørger sig selv, og de bidrager til vores samfund.
Dem har jeg ikke noget dårligt at sige om.
Men der er for mange, der ikke opfører sig ordentligt.
At lave knivangreb er jo ikke at opføre sig ordentligt.
Det er terrorangreb, og det er det, vi har set i Tyskland.
Vi har set det i Østrig.
Vi har set det herhjemme – det er lige 10 år siden, at der var et terrorangreb her – for slet ikke at tale om hverdagsterroren og volden, som er kommet hertil på grund af indvandring.
Så jeg kommer aldrig nogen sinde til at forlade det synspunkt, at en af de vigtigste opgaver ved at være politiker Europa i dag er at føre den strammest mulige udlændingepolitik, og jeg er villig til at gå længere, end vi er i dag, også på europæisk plan, f.eks. hvad angår Den Europæiske Menneskerettighedsdomstol og muligheden for at kunne tilbagesende folk og lave centre uden for Europa.
En forestilling om, at Danmark vil stå stærkere i den verden, der tegner sig i dag, alene, er forkert.
Det vil skade Danmark.
Og jeg kommer aldrig til at bifalde noget, der vil skade Danmark.
Jeg kommer aldrig til at tage let på det, når en politisk modstander har forslag med til bordet, der vil skade Danmark.
Så nej, EU er ikke vores problem.
Rusland er vores problem.
Iran er vores problem.
Nordkorea er vores problem.
Den kinesiske hjælp til Rusland er vores problem.
Hizbollah er vores problem.
Hamas er vores problem.
Dem, der ikke vil demokratiet og friheden, er vores problem.
Det er sandelig ikke, at vi europæere arbejder sammen.
For det første tror jeg, at vi lige skal have fortalt lyttere og seere derude, at Enhedslisten og Socialdemokratiet og regeringen nok ikke ser helt ens på behovet for at opruste, og jeg er ikke sikker på, at Enhedslisten er med hele vejen i at sikre det, der i vores øjne er det nødvendige for at stå op for vores land i den her situation.
Sådan har det i hvert fald været historisk, og sådan tror jeg desværre også det er i fremtiden, ligesom Enhedslisten ikke altid er med til at træffe de nødvendige retspolitiske beslutninger, så vi kan passe bedre på vores befolkning både dag og nat.
Så der er nogle uenigheder her om sikkerhed og tryghed.
Tror jeg på, at det kan lade sig gøre at komme igennem de kommende år og stadig væk have et stærkt velfærdssamfund?
Det ikke alene tror jeg på; det vil jeg gøre alt, hvad jeg kan for.
Det er derfor, jeg kaster mig ind i kampen hver eneste dag.
Jeg tror virkelig på det danske velfærdssamfund, og jeg kommer ikke til at ofre det danske velfærdssamfund, men jeg kommer heller ikke til at stikke nogen blår i øjnene.
Det er klart, at når vi skal opruste for et kæmpe milliardbeløb, kommer det til at tage penge fra andre formål – noget, vi kunne have gjort anderledes, noget, vi kunne have gjort bedre – og i det skal vi så have fundet en ordentlig social balance.
Tror jeg på, at jeg kan gøre det med de regeringsparter, jeg har?
Ja, det tror jeg.
Ellers ville jeg ikke sidde i den her regering.
Selvfølgelig er der beslutninger, der er truffet igennem de senere år, som forskellige partier kan være uenige i, men kigger man på de samlede resultater for denne regering, står jeg ikke bare på mål for dem; jeg er glad for dem.
Jeg er i øvrigt også glad for, at vi har en bred regering i Danmark i dag i den situation, verden befinder sig i.
Jeg forstår altså godt, at det skaber utryghed.
Nogle gange skal man bare lave den der helt korte øvelse med sig selv, nemlig at det var en selv, der havde en barnevogn stående uden for døren med en lille 1-årig, der lå og sov, eller en anden sammenlignelig situation fra ens eget liv.
Jeg forstår godt, at man er bange for det her; det ville jeg også selv være.
Omvendt så elsker jeg natur, også den lille natur, også de farlige dyr, som er en del af naturen.
Jeg er jo meget, meget tilhænger af, at vi også passer på de farlige dyr; ikke kun i Danmark, men i hele verden.
Jeg synes, at det, vores minister for grøn trepart har sagt, faktisk har været det rigtige, nemlig at vi skal se på at finde en måde til at få det her reguleret.
Så vi passer på mennesker, for det er nu engang vores vigtigste og første opgave, og vi skal se på, om vi kan finde en måde, så vi har plads til noget natur i Danmark.
Vi kan ikke have plads til den natur, man kan have andre steder; vi skal have plads til natur i Danmark, men vi skal have det i respekt for de mennesker, der skal have en hverdag til at fungere.
Jeg håber, at det er den løsning, vi kan finde.
Jeg er ikke sikker på, at jeg synes, det er det rigtige sted at sætte ind, altså om vi skal have statsstøtte eller ej, for vi må jo bare konstatere, at kuverterne var tomme.
Og det er der jo en generel ærgrelse over, for som fru Mona Juul siger, har vi jo lavet en aftale om, at vi gerne vil have mere energi fra havvind.
Vi havde sådan set også et ønske om at arbejde sammen med tyskerne i Østersøen, og så bliver der udskrevet et tysk valg, og man når ikke at få al lovgivning på plads.
Altså, nogle gange er der jo nogle forsinkelser eller nogle snubletråde udefra, ligesom alting er blevet dyrere, end dengang vi begyndte at lave de her store klimaaftaler, på grund af inflationen osv.
Jeg er ikke selv bange for statsstøtte.
Jeg tror, at statsstøtte en gang imellem er nødvendigt, også selv om det måske ikke er vores foretrukne virkemiddel.
Så jeg synes, det vil være ærgerligt, hvis det er et spørgsmål om det eller ej.
Jeg tror mest af alt, at vi skal bruge vores energi på at få de snubletråde væk, så vi får leveret den energi både til os selv, hvilket det i øvrigt går godt med.
Nu skal vi også passe på, at vi ikke fremstiller det, som om vi slet ikke producerer noget energi i Danmark; det gør vi, masser af god grøn energi.
Men vi vil jo faktisk også gerne kunne eksportere til andre dele af Europa, som også har brug for den.